Gupta het Denel-geheime verklap, sê Vytjie MentorAjay en Atul Gupta. Foto: ANA Ajay Gupta het geheime inligting van die staatsbeheerde wapenvervaardiger Denel verklap tydens ŉ vergadering by die familie se huis in Saxonwold, Johannesburg, het voormalige LP Vytjie Mentor Dinsdag aan die kommissie van ondersoek na staatskaping gesê. Mentor het getuig sy het dié vergadering in 2010 bygewoon terwyl sy hoof was van die parlementêre portefeuljekomitee oor openbare ondernemings. Sy is versoek om met pres. Jacob Zuma te vergader, maar het uiteindelik met Ajay Gupta vergader. Gupta het tydens die vergadering vir haar ŉ bevordering aangebied om die minister van openbare ondernemings te word (in die plek van die vorige minister Barbara Hogan) – indien sy sou instem om die SAL se roete na Mumbai, Indië, te kanselleer. Mentor het getuig Zuma was in die kamer langsaan toe die aanbod gemaak is. Die voormalige ANC-LP het gesê sy was geskok oor Gupta se onthullings oor Denel. “Hy het na Denel verwys en ŉ spesifieke kwessie aangeroer tussen Denel, maatskappye in Indië en die Indiese regering. Die kwessie was hoogs vertroulik en geen privaat burger was veronderstel om daarvan te weet nie. Ek was ŉ lid van die gesamentlike staande komitee oor intelligensie so ek het van die saak geweet, maar nooit veel daaroor gesê nie.” Mentor het gesê sy wil nie te veel aan die kommissie verklap nie, maar Gupta het gesê daar is iets oor die saak wat hy vir Denel en die Indiese regering wil oplos. Omdat die saak vertroulik was, het sy gekies om dit nie verder met Gupta te bespreek nie. Toe sy egter wou vertrek, omdat Gupta haar ontstel het, het Zuma uit die kamer gekom. Hy het in isiZulu met haar gepraat en wou haar kalmeer. Hy het gesê alles sal “oukei” wees en sy hoef nie bekommerd te wees nie. Gupta wou by Zuma weet of hy iets te ete wou hê, “en het op ŉ vernederende wyse met hom gepraat”. “Eerstens het Ajay nie opgestaan toe die president die kamer betree het nie. Tweedens is dit nie hoe mens met die president praat wanneer jy vir hom iets te ete aanbied nie. Die president het gesê hy sal ‘langsaan’ gaan eet; hy het gesê sy seun Duduzane woon langsaan.”